Diari Oficial de la Generalitat Valenciana


Sumari del DOGV 7135, del 21-10-2013 (2013/9958)

ORDE 37/2013, d'11 d'octubre, de la Conselleria d'Economia, Indústria, Turisme i Ocupació, per al suport de projectes de gasificació a la Comunitat Valenciana.
---------------------------------------------------------------------------------------------------------------------------------------------------------------

### Dades del document

Número de DOGV
:   7135

Data del DOGV
:   21-10-2013

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2013/9958


Data del document
:   11-10-2013

Organisme emissor
:   Conselleria d'Economia, Indústria, Turisme i Ocupació

Tipus de document
:   Ordre

Anàlisi jurídica

 Descriptors 

:   * Conselleria d'Economia, Indústria, Turisme i Ocupació
    * ajuda pública

ORDE 37/2013, d'11 d'octubre, de la Conselleria d'Economia, Indústria, Turisme i Ocupació, per al suport de projectes de gasificació a la Comunitat Valenciana. [2013/9958]  
La Conselleria d'Economia, Indústria, Turisme i Ocupació, en l'exercici de les competències que té atribuïdes en virtut del Decret 179/2012, de 14 de desembre, del Consell, pel qual s'establix l'estructura orgànica bàsica de la Presidència i de les conselleries de la Generalitat, du a terme una política activa de planificació i desenrotllament de les infraestructures de distribució d'energia i de diversificació de fonts de subministrament energètic a la Comunitat Valenciana.   
Entre les funcions que la Conselleria d'Economia, Indústria, Turisme i Ocupació té atribuïdes es troba el desenrotllament d'infraestructures de transport secundari, distribució i subministrament de gas natural i de gas liquat del petroli, per a contribuir al foment i desenrotllament industrial i energètic en zones desfavorides, com a instrument de modernització industrial, equilibri territorial i de millora de la competitivitat de les empreses.   
D'altra banda, l'article 4 de la Llei 34/1998, de 7 d'octubre, del Sector d'Hidrocarburs, encomana al Govern la planificació en matèria d'hidrocarburs, amb la participació de les comunitats autònomes, en particular el desenrotllament de les infraestructures gasistes.   
La finalitat de la present orde és seleccionar propostes de desenrotllament d'infraestructures gasistes, que siguen prioritàries i més adequades per a ampliar l'àmbit de subministrament de gas natural (GN) o gas liquat del petroli (GLP) a la Comunitat Valenciana.  
Es consideraran prioritàries aquelles propostes de desenrotllament d'infraestructures gasistes, per mitjà de GN o GLP, que contribuïsquen a la gasificació de zones amb dèficits d'infraestructures energètiques i que ajuden al desenrotllament econòmic i la millora de la qualitat de vida dels ciutadans i a l'ordenació i equilibri territorial de la Comunitat Valenciana.  
Un altre dels punts clau és la conservació i millora del medi ambient per mitjà de la utilització de fonts d'energia menys contaminants i més eficients, equilibrant l'estructura de subministrament energètic de la Comunitat Valenciana i contribuint a la diversificació de fonts de subministrament i estalvi energètic.  
Tot això fa aconsellable la intervenció pública de l'Administració autonòmica, per mitjà de l'activitat de foment, per a la millora d'estes infraestructures energètiques. Estes ajudes es dirigiran al finançament parcial dels projectes que, d'acord amb els criteris de valoració establits en la present orde, es consideren prioritaris per al desenrotllament industrial i energètic de la Comunitat Valenciana.  
Per això, i en virtut de les facultats que em conferix l'article 28 de la Llei 5/1983, de 30 de desembre, del Consell, l'article 47 del Text Refós de la Llei d'Hisenda Pública de la Generalitat i l'article 4 del Decret 188/2012, de 21 de desembre, del Consell, pel qual s'aprova el Reglament Orgànic i Funcional de la Conselleria d'Economia, Indústria, Turisme i Ocupació.  
  
  
ORDENE  
  
  
CAPÍTOL I  
Projectes de gasificació a què donar   
suport a la Comunitat Valenciana  
  
Article 1. Objecte   
1. L'objecte d'esta orde és establir el règim de concessió d'ajudes als projectes de gasificació que es consideren prioritaris d'acord amb els criteris de selecció d'instal·lacions de distribució de gas natural i d'emmagatzematge i canalització de gas liquat del petroli (GLP) a la Comunitat Valenciana que siguen proposats per operadors energètics habilitats per a l'exercici d'estes activitats.  
  
  
Article 2. Línia pressupostària  
1. La present orde té caràcter pluriennal ja que així ho requerix el termini d'execució de les actuacions objecte d'esta. La concessió de les ajudes estarà condicionada a l'existència de crèdit adequat i suficient per a això en els pressupostos de la Generalitat en les distintes anualitats.  
2. En compliment del que preveu l'article 47.11 del Text Refós de la Llei d'Hisenda Pública es consigna com a dotació global màxima la quantitat d'1.905.000 euros, amb un desglossament de 205.000 euros per a l'any 2013, 400.000 euros per a l'any 2014, 600.000 euros per a l'any 2015 i 700.000 euros per a l'any 2016, pertanyents a la línia pressupostària T6824, «Ajudes a infraestructures gasistes», del programa 731.10, Energia.   
La Conselleria d'Economia, Indústria, Turisme i Ocupació, a través de la Direcció General d'Energia, podrà ajustar les aportacions corresponents a cada anualitat respecte a la distribució financera prevista, d'acord amb l'execució real de les obres duta a terme, sempre que les disponibilitats pressupostàries de la Generalitat ho permeten i amb les limitacions de l'article 29 del Decret Legislatiu de 26 de juny de 1991, pel qual s'aprova el Text Refós de la Llei d'Hisenda Pública de la Generalitat.   
  
Article 3. Projectes a què donar suport  
Seran projectes a què donar suport per la present orde els relatius a les instal·lacions següents:  
1. Plantes satèl·lit de gas natural liquat (GNL) que alimenten una xarxa de distribució, sempre que disten més de 2.000 m d'una xarxa de distribució de gas natural en servici.  
2. Gasoductes de gas natural amb pressió màxima de disseny igual o inferior a 16 bars que tinguen per objecte conduir el gas a més d'un consumidor des d'una xarxa existent, o des d'una planta satèl·lit de GNL de les indicades en l'incís anterior, que alimenten nuclis de població o zones industrials.  
3. Instal·lacions d'emmagatzematge i gasificació de gas liquat del petroli (GLP) que alimenten una xarxa de distribució, inclòs el tram de canalització des de l'emmagatzematge fins al punt final des del qual s'alimenten nuclis de població o zones industrials. Estes instal·lacions estaran dissenyades per a ser compatibles amb la distribució de gas natural.  
Només es donarà suport als projectes d'infraestructures que servisquen poblacions o zones que actualment no tinguen subministrament de combustibles gasosos canalitzats.  
No es donarà suport als gasoductes destinats a un sol consumidor, amb independència de la seua pressió, ni a les línies directes de gas natural.  
  
Article 4. Naturalesa, abast, contingut i efectes de les ajudes  
1. Les ajudes es determinaran en funció del pressupost presentat pel sol·licitant, amb els límits següents:  
- Fins al 15 % del pressupost, quan es tracte de projectes que es realitzen en la província d'Alacant.  
- Fins al 10 % del pressupost, quan es tracte de projectes que es realitzen a la província de Castelló.  
- Fins al 15 % del pressupost, quan es tracte de projectes que es realitzen a la província de València. Queden excloses les ciutats de València i Mislata de l'àmbit d'aplicació del present règim d'ajudes.  
  
2. Els costos elegibles del pressupost als efectes de les ajudes previstes en la present disposició, que entren en el càlcul d'esta, són els següents:  
- Les inversions en terrenys, obra civil, instal·lacions, equips i la mà d'obra associades al projecte.  
Es consideren inversions dins d'este guió:  
a) Plantes satèl·lit de gas natural liquat (GNL), a què es referix el número 1 de l'article 3.  
b) Gasoductes de gas natural, a què es referix el número 2 de l'article 3, en la part compresa entre les posicions inicial i final, definides per les corresponents estacions de regulació i/o mesura, o vàlvules de seccionament, quan no existisquen les anteriors.   
c) Instal·lacions d'emmagatzematge i gasificació de gas liquat del petroli (GLP)ž a què es referix el número 3 de l'article 3, inclòs el tram de canalització des de l'emmagatzematge fins al punt final des del qual s'alimente la zona a gasificar.  
En tot cas, i als efectes de la present orde, el punt final es considerarà sempre abans que comence la xarxa de distribució final per a atendre els subministraments de la zona a gasificar.   
Així mateix, es donarà suport a tots aquells equips i instal·lacions auxiliars destinades exclusivament per a l'adequat funcionament de les infraestructures gasistes abans detallades, a excepció de les estacions de regulació i/o mesura.  
Els actius adquirits hauran de ser nous, excepte en el cas de les PIME i dels traspassos. En el cas dels traspassos, es deduiran els actius per a l'adquisició dels quals ja s'haja rebut una ajuda abans del traspàs.   
  
- Costos de redacció del projecte i direcció d'obra.   
Els costos de mà d'obra, de redacció del projecte i de direcció d'obra, només seran subvencionables si es tracta de contractacions externes.  
Només es podran considerar els costos elegibles produïts a partir de la data de presentació de la sol·licitud.  
No serà subvencionable l'Impost del Valor Afegit (IVA) satisfet per l'adquisició de béns i servicis i, en general, qualsevol impost que haja de suportar el beneficiari.  
3. De conformitat amb el que establix l'article 31 de la Llei 38/2003, de 17 de novembre, General de Subvencions, quan l'import del gasto subvencionable supere la quantia de cinquanta mil euros (50.000 €) en el supòsit de cost per execució d'obra, o de díhuit mil euros (18.000 €) en el supòsit de subministrament de béns d'equip, el beneficiari haurà de sol·licitar com a mínim tres ofertes de diferents proveïdors, amb caràcter previ a la contracció del compromís per a la prestació del servici o l'entrega del bé, llevat que per les especials característiques dels gastos subvencionables no hi haja en el mercat suficient nombre d'entitats que el subministren o presten, les quals hauran d'aportar-se junt amb la sol·licitud de l'ajuda.   
L'elecció entre les ofertes presentades, que hauran d'aportar-se, si és el cas, en la fase de justificació del projecte executat, es realitzarà d'acord amb els criteris d'eficiència i economia, i s'haurà de justificar expressament en una memòria l'elecció quan no recaiga en la proposta econòmica més avantatjosa.   
4. Les ajudes que s'establixen en la present orde tindran la consideració de subvenció a fons perdut.  
5. A fi de garantir que les inversions subvencionades són viables, l'aportació del beneficiari destinada al seu finançament serà com a mínim del 25 %. Així mateix, estes inversions s'hauran de mantindre durant un mínim de cinc anys des de la seua finalització.  
6. Es tindrà en compte el caràcter prioritari del projecte de gasificació seleccionat a l'empresa sol·licitant en virtut de la present orde, a l'efecte de la gasificació posterior dels municipis vinculats al dit projecte de gasificació.  
7. En el cas d'ajudes a grans projectes d'inversió es tindrà en compte el que establix la secció 4.3 de directrius sobre ajudes d'estat de finalitat regional.   
  
Article 5. Beneficiaris  
1. Podran ser beneficiaris de la present orde els operadors energètics habilitats per a l'exercici de les activitats a què es referix l'article 1 que complisquen els requisits establits en la Llei 34/1998, de 7 d'octubre, del Sector d'Hidrocarburs, i el seu desplegament reglamentari.  
2. No podran obtindre la condició de beneficiari les empreses en crisi als efectes de les directrius comunitàries sobre ajudes d'estat de salvament i de reestructuració d'empreses en crisi.  
3. No podran obtindre la condició de beneficiari les empreses subjectes a una orde de recuperació pendent després d'una decisió prèvia de la Comissió Europea que haja declarat l'ajuda il·legal i incompatible amb el mercat comú.  
  
  
CAPÍTOL II  
Procediment de concessió i criteris de selecció  
  
Article 6. Tipus de procediment de concessió  
El procediment de concessió d'ajudes regulades en la present orde serà, d'acord amb el que establix l'article 22 de la Llei 38/2003, General de Subvencions, el de concurrència competitiva, regulat en el capítol II del títol I de la Llei 38/2003, General de Subvencions.  
  
  
Article 7. Termini de presentació de sol·licituds  
El termini de presentació de sol·licituds serà de deu dies comptat a partir de l'endemà de la publicació d'esta convocatòria en el Diari Oficial de la Comunitat Valenciana.  
  
Article 8. Presentació de sol·licituds  
1. Cada sol·licitant podrà presentar fins a un màxim de cinc projectes de gasificació.  
2. Les sol·licituds que es presenten a l'empara d'esta orde hauran de dirigir-se a la Direcció General d'Energia, i es presentaran en qualssevol de les formes previstes en l'article 38.4 de la Llei 30/1992, de 26 de novembre, de Règim Jurídic de les Administracions Públiques i Procediment Administratiu Comú. En el cas que s'opte per presentar la sol·licitud en una oficina de Correus, haurà de fer-se en sobre obert perquè la instància siga datada i segellada per l'oficina de Correus abans de ser certificada.  
La presentació de la sol·licitud comportarà l'autorització del sol·licitant, excepte manifestació en contra, perquè la Direcció General d'Energia obtinga directament les dades relatives al compliment de les obligacions tributàries davant de l'Administració i obligacions davant de la Seguretat Social, i les dades d'identificació personal (NIF o NIE), segons el que preveuen els articles 4 i 5 del Decret 165/2010, de 8 d'octubre, del Consell, pel qual s'establixen mesures de simplificació i de reducció de càrregues administratives en els procediments gestionats per l'Administració de la Generalitat i el seu sector públic. En cas de no autoritzar-se s'haurà d'aportar fotocòpia del NIF o NIE i certificats d'estar al corrent del compliment de les obligacions tributàries i davant de la Seguretat Social.  
3. Les sol·licituds aniran acompanyades de la documentació següent:  
a) Instància de sol·licitud per cada projecte de gasificació que es presente, que serà facilitat per la Conselleria d'Economia, Indústria, Turisme i Ocupació.  
b) Documentació acreditativa i identificativa del sol·licitant i del seu representant legal.  
c) Declaració responsable subscrita pel representant legal que l'entitat beneficiària no està sotmesa a cap de les prohibicions de l'article 13 de la Llei 38/2003, de 17 de novembre, General de Subvencions, per a poder obtindre la condició de beneficiària de subvencions.  
  
d) Document resum del projecte de gasificació (amb una extensió màxima de 10 fulls), que descriga els elements següents:  
- Objecte de la instal·lació.  
- Termes municipals afectats per la instal·lació. S'hi indicarà igualment l'emplaçament i, en cas de gasoductes, el traçat de la solució projectada.  
- Població i activitats econòmiques beneficiades amb el projecte.  
- Demanda prevista associada a la instal·lació, desagregada per tipus de consum o ús (domèstic, comercial i industrial), durant els deu anys següents a la posada en servici de la instal·lació.  
- Descripció de les característiques tècniques més rellevants de la instal·lació.  
- Pressupost total del projecte i, si és el cas, per anualitats. Ràtios de cost per client potencial i de cost per demanda prevista. Rendibilitat economicofinancera del projecta i la justificació econòmica de la necessitat de l'ajuda.  
- Programa d'execució i termini de posada en servici (o en gas) de les instal·lacions.   
- Quan es tracte d'un projecte de gasificació l'execució del qual requerisca més d'una anualitat haurà d'indicar-se el pla i calendari d'actuació per fases i exercicis en què es realitzaran, que descriga l'execució de les obres, instal·lacions i inversions quantificades per anualitats.  
  
e) Avantprojecte firmat per tècnic competent, que ha d'incloure, almenys, la informació següent:   
- Ubicació de la instal·lació o, quan es tracte de gasoductes, descripció del traçat, amb indicació del punt de connexió, derivacions i punt final. S'indicarà el titular o els titulars de les instal·lacions on es connectarà la instal·lació proposada.   
- Especificació dels termes municipals a gasificar amb indicació de la població (prenent com a base les últimes dades publicats per l'INE de les xifres oficials de població resultants de la revisió del padró municipal) i del número i tipus d'activitats econòmiques (segons classificació CNAE) beneficiades amb la inversió.  
- Tipus i característiques de les obres, equips i instal·lacions que integren la infraestructura a desenrotllar, amb el detall suficient i oportú per a la seua adequada definició. En tot cas, per als gasoductes es definiran les pressions de disseny i màxima de servici, grossàries i materials emprats, capacitat de transport i diàmetre, per a les plantes satèl·lits de GNL i els emmagatzematges de GLP es detallaran la capacitat d'emmagatzematge, el cabal màxim d'emissió/vaporització (N m³/h) i l'autonomia prevista. En cas d'instal·lacions de GLP es justificarà que estes són compatibles per a la distribució de gas natural.   
  
- Pressupost de la inversió, total i per anualitats. El pressupost estarà desglossat, com a mínim, en les partides més significatives.  
- Plànols: de situació, traçat, en cas de gasoductes (a escala mínima, 1:10.000), i emplaçament, en cas de plantes satèl·lits i emmagatzematges de GLP, i de detall de la instal·lació per a la correcta definició als efectes d'esta orde.  
- Estudi de rendibilitat economicofinancera, amb indicació, en el cas de les instal·lacions de gas natural, de la retribució estimada corresponent a les instal·lacions proposades d'acord amb la regulació sectorial de l'activitat, i justificació econòmica de la necessitat de disposar d'ajuda per a aconseguir la viabilitat mínima del projecte. Si n'hi ha, els compromisos de potencials consumidors associats al projecte.  
  
- Autoritzacions, concessions, permisos, llicències i qualsevol altre acte administratiu requerit per la legislació vigent necessaris per a la construcció de la instal·lació que hagen sigut sol·licitats i/o concedits vinculades a aquella.   
- Valoració de la necessitat d'avaluació d'impacte ambiental.  
- Justificació de la disponibilitat dels terrenys i d'acords de servituds per a la implantació i pas de les instal·lacions sobre béns i drets aliens.  
Així mateix, es podrà aportar tota aquella informació que el sol·licitant considere oportuna i suficient per a la valoració dels criteris de l'article 9.  
f) Declaració d'ajudes concedides per altres administracions públiques o ens públics o privats, per al finançament de les inversions en instal·lacions o obres objecte de la sol·licitud.  
g) Alta, referida a l'exercici corrent, o últim rebut de l'Impost sobre Activitats Econòmiques, completat amb una declaració responsable de no haver-se donat de baixa en la matrícula de l'impost esmentat.  
h) Dades de domiciliació bancària segons model (fitxa de manteniment de tercers).  
i) Declaració responsable del beneficiari comprometent-se a assumir el cost de la inversió no subvencionada.  
j) Declaració responsable que l'empresa sol·licitant no es troba en crisi tal com es definix en les directrius comunitàries sobre ajudes estatals de salvament i de reestructuració d'empreses en crisi (DO C 244, 1.10.2004).  
4. A excepció de la instància de sol·licitud, la documentació es presentarà en suport CD-ROM o anàleg i format electrònic de tipus PDF o equivalent, firmat electrònicament pel seu autor, amb reconeixement òptic de caràcters i d'objectes, en què es recopile tota la informació degudament ordenada i indexada.   
5. Les sol·licituds es presentaran amb anterioritat a l'execució del projecte, i no podran seleccionar-se obres iniciades abans de la presentació de la dita sol·licitud. Els sol·licitants podran executar els projectes una vegada presentada la sol·licitud, sense necessitat d'esperar que la concessió de l'ajuda es produïsca i sense que això prejutge la decisió que finalment s'adopte.   
Únicament podran concedir-se ajudes als beneficiaris que hagen presentat sol·licitud d'ajuda i la Direcció General d'Energia haja confirmat per escrit que, en espera d'una verificació detallada, el projecte sol·licitat complix, en principi, les condicions d'elegibilitat establides en el present règim d'ajudes abans d'iniciar-se els treballs en el projecte.  
6. En el cas que els documents exigits que han d'acompanyar la sol·licitud ja estiguen en poder de qualsevol òrgan de l'Administració actuant, el sol·licitant podrà acollir-se al que establix l'apartat f de l'article 35 de la Llei 30/1992, de Règim Jurídic de les Administracions Públiques i del Procediment Administratiu Comú, sempre que es faça constar la data i l'òrgan o dependència en què van ser presentats o, si és el cas, emesos i quan no hagen transcorregut més de cinc anys des de la finalització del procediment a què corresponguen.  
  
En els supòsits d'impossibilitat material d'obtindre el document, l'òrgan competent podrà requerir al sol·licitant la seua presentació o, a falta d'això, l'acreditació per altres mitjans dels requisits a què es referix el document.  
7. Quan la sol·licitud no reunisca els requisits assenyalats en l'article 70 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, o no s'acompanye la documentació que d'acord amb esta orde resulte exigible, es requerirà l'interessat perquè en el termini de 10 dies esmene la falta o adjunte els documents preceptius, amb indicació que, si així no ho fa, es considerarà que desistix de la seua petició, amb resolució prèvia expressa i la seua notificació en els termes que preveu l'article 42 de la llei esmentada.  
  
Article 9. Criteris de selecció de projectes de gasificació   
Se seleccionaran els projectes de gasificació que es consideren prioritaris d'acord amb els criteris següents:  
1. Extensió del subministrament (fins a 15 punts)   
a. Població beneficiada amb el projecte: s'assignarà una major puntuació a aquells projectes que donen subministrament a un nombre més gran de clients domèstics potencials, prenent com a base les últimes dades publicades per l'INE de les xifres oficials de població resultants de la revisió del padró municipal.  
b. Activitats econòmiques beneficiades amb el projecte: s'assignarà una major puntuació a aquells projectes que donen subministrament a un nombre més gran d'establiments comercials i industrials potencials, prenent com a base la informació del Registre Integrat Industrial, així com altres registres administratius que continguen la dita informació, a més de qualsevol altra font contrastada.  
c. Demanda anual prevista associada a la instal·lació en kWh/any, referida al poder calorífic inferior (PCI), desagregada per tipus de consum o ús (domèstic, comercial i industrial), durant els deu anys següents a la posada en servici de la instal·lació. S'assignarà una major puntuació a aquells projectes que justifiquen, d'una forma raonada, una major demanda. Es tindrà en compte, per a valorar la previsió, tant la informació derivada de compromisos ferms aportats com del fet que esta es fonamente en models de predicció contrastats o que compten amb reconegut prestigi en el sector.  
2. Inversió econòmica i justificació de la inversió (fins a 25 punts)  
  
a. Es dividirà el pressupost total de la inversió entre el nombre de clients potencials, tant domèstics com associats a activitats econòmiques, com la demanda prevista, i s'obtindran ràtios de cost/client (?/client) i de cost/demanda previst (?/kWh). Es valorarà amb major puntuació aquells projectes que resulten amb menors ràtios.  
b. Rendibilitat economicofinancera del projecte i justificació econòmica de la necessitat de l'ajuda. Este apartat haurà de justificar-se d'acord amb el model de retribució previst en la regulació vigent i aplicable a les instal·lacions del projecte sol·licitat. En el cas de projecte d'instal·lacions de GLP, es justificarà este apartat tenint en compte els costos mitjans de mercat i la vida útil de les instal·lacions.  
  
3. Termini de posada en servici (fins a 15 punts)  
S'assignarà major puntuació als projectes amb menor termini de posada en servici de la instal·lació degudament justificada.  
Es tindran en compte les autoritzacions, concessions, permisos, llicències i qualsevol altre acte administratiu requerit per la legislació vigent necessaris per a la construcció de la instal·lació que hagen sigut sol·licitats i/o concedits vinculades a aquella.  
4. Cobertura del dèficit d'infraestructures gasistes (fins a 25 punts)  
  
Obtindran major puntuació aquelles sol·licituds que proposen el subministrament a poblacions allunyades més de 5.000 metres de les xarxes de transport o distribució existents.  
5. Aspectes mediambientals, socials i d'eficiència energètica (fins a 15 punts)  
Es valoraran amb major puntuació els gasoductes de gas natural (5 punts); en segon lloc, les plantes satèl·lit de GNL (2 punts), i en tercer lloc, les instal·lacions de GLP (1 punt).  
Obtindran major puntuació aquells projectes que no requerisquen avaluació d'impacte ambiental (5 punts).  
Igualment, obtindran major puntuació aquells projectes que no requerisquen expropiació forçosa per a la seua implantació (5 punts).  
6. Qualitat de la documentació presentada (fins a 5 punts)  
Es tindrà en compte la claredat, l'orde, la concisió i la precisió de la documentació presentada.  
  
Article 10. Instrucció, resolució i recursos  
1. La unitat administrativa instructora, entenent per tal al Servici d'Energia de la Direcció General d'Energia, podrà demanar del sol·licitant l'aportació addicional d'altres documents o dades aclaridores que estime necessaris per a resoldre sobre la sol·licitud presentada.  
2. Rebudes les sol·licituds i la documentació addicional requerida, estes seran avaluades d'acord amb els criteris de selecció establits en l'article 9 de la present orde per una comissió de valoració, composta, per part de la Direcció General d'Energia, per la persona titular de la Subdirecció d'Energia i Mines, que exercirà de president, i per la persona titular del Servici d'Energia, que exercirà de secretari, i per una persona especialista en matèria d'energia de l'Institut Valencià de Competitivitat Empresarial (IVACE), designat a este efecte pel titular de la Direcció Adjunta de l'IVACE en matèria d'energia. La comissió elevarà una acta amb la proposta de sol·licituds valorades i seleccionades al titular de la Direcció General d'Energia.  
El règim jurídic d'esta comissió serà l'establit en el capítol II del títol II de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.   
  
3. A la vista de la valoració i selecció de la Comissió, la persona titular de la Direcció General d'Energia elevarà proposta al titular de la Conselleria d'Economia, Indústria Turisme i Ocupació, que dictarà una resolució individualitzada, per cada sol·licitud rebuda, de selecció de projectes de gasificació a què donar suport i de concessió d'ajudes, fins a esgotar les disponibilitats pressupostàries, que fixarà expressament la quantia de l'ajuda i l'import de la inversió subvencionada, els terminis d'execució i, si és el cas, les condicions tècniques, econòmiques i obligacions addicionals que afecten el desenrotllament del projecte.  
D'acord amb el que disposa l'article 3 del Reglament (CE) núm. 794/2004, pel qual s'establixen disposicions d'aplicació del Reglament (CE) núm. 659/1999, del Consell, pel qual s'establixen disposicions d'aplicació de l'article 93 del Tractat CE, segons la redacció modificada pel Reglament (CE) núm. 271/2008, de la Comissió, de 30 de gener de 2008, en cada una de les resolucions de concessió d'ajuda dirigides als beneficiaris finals s'especificarà el número d'identificació d'ajuda estatal assignat per la Comissió al règim d'ajuda N 609/2007.4. La resolució es notificarà als interessats en els termes que preveu l'article 58 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.  
  
5. El termini màxim per a resoldre i notificar les sol·licituds presentades a l'empara de la present orde serà de tres mesos comptats des de la data de la finalització del termini de presentació de sol·licituds. Transcorregut el termini sense que s'haja dictat una resolució, s'entendrà desestimada la sol·licitud, en els termes que preveu l'article 44 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.  
6. Contra les resolucions a què es referixen els paràgrafs anteriors, que esgoten la via administrativa, podrà interposar-se recurs potestatiu de reposició davant del titular de la conselleria competent en matèria d'energia en el termini d'un mes, comptat des de l'endemà de la notificació, d'acord amb el que establixen els articles 116 i 117 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, o bé recurs contenciós administratiu davant de la Sala Contenciosa Administrativa del Tribunal Superior de Justícia de la Comunitat Valenciana, en compliment del que establix l'article 10, en relació amb l'article 8, ambdós de la Llei 29/1998, de 13 de juliol, Reguladora de la Jurisdicció Contenciosa Administrativa, en el termini de dos mesos comptat des de l'endemà de la notificació de la resolució de concessió corresponent.  
  
  
  
CAPÍTOL III  
Execució i control de les ajudes concedides  
  
Article 11. Obligacions del beneficiari  
Seran obligacions de l'empresa que resulte beneficiària d'una ajuda dins de la present orde:  
a) L'execució de les obres i instal·lacions d'acord amb les condicions establides per la resolució de selecció de projectes de gasificació i la regulació aplicable al tipus d'instal·lacions que reben suport.  
b) L'acreditació de l'execució de les obres i instal·lacions en els termes establits per l'article 14 d'esta orde.  
c) Informar puntualment del seu estat d'execució a la Direcció General d'Energia als efectes del seguiment i control de la realització. En particular, el beneficiari haurà de notificar fefaentment, amb l'adequada antelació, l'inici de les obres, així com de l'execució d'aquelles parts de la instal·lació que puguen quedar ocultes o quan hagen de realitzar-se proves determinants per a garantir-ne la correcta execució.  
  
d) Donar l'adequada publicitat al caràcter públic de l'ajuda; a este efecte, se situaran cartells indicatius de la Generalitat en les obres objecte de finançament, els models dels quals els seran proporcionats a este efecte per esta conselleria.  
e) Sufragar les diferències entre el cost real de cada projecte i les ajudes aprovades.  
f) Comunicar les desviacions o variacions de la informació aportada pel beneficiari que va servir de base per a la concessió de l'ajuda.  
g) Sotmetre's a la disponibilitat pressupostària prevista en l'article 2.1 d'esta orde.  
  
Article 12. Resolució d'incidències  
1. La Direcció General d'Energia serà l'òrgan competent per a la resolució de les incidències que es produïsquen després de la resolució de selecció de projectes de gasificació i de concessió d'ajudes, i en especial els supòsits de:  
- Canvis de titularitat.  
- Canvis d'ubicació de les instal·lacions, sempre que siga dins del mateix terme municipal.  
- Amb caràcter excepcional, pròrrogues per a l'execució del projecte i per al compliment de les condicions particulars de la concessió de l'ajuda i execució de l'obra.  
- Modificacions justificades pel beneficiari del projecte inicial, en particular les relatives a canvis de les seues característiques tècniques.  
  
- Pròrrogues del termini per a l'aportació de documents acreditatius de l'execució del projecte o d'altres documents exigits als beneficiaris, als efectes de liquidació de l'ajuda.  
- Modificacions en l'aportació econòmica per a cada anualitat, respecte a la distribució financera prevista, d'acord amb l'execució real de les obres duta a terme, sempre que les disponibilitats pressupostàries de la Generalitat ho permeten, en virtut del que establix l'article 2 de la present orde.  
2. El beneficiari haurà de comunicar, en qualsevol moment de la vigència de l'expedient, altres ajudes públiques o privades que haguera obtingut o sol·licitat per al mateix projecte després de la data de presentació de la sol·licitud.  
  
Article 13. Control de les accions  
1. La Direcció General d'Energia, pels seus propis mitjans, a través de la unitat d'IVACE amb funcions en matèria d'energia, o pels que considere oportuns, podrà en tot moment efectuar aquelles actuacions de verificació, comprovació i inspecció del projecte o instal·lació objecte d'ajuda que considere necessàries.  
2. El beneficiari està obligat a sotmetre's a les actuacions de control financer de la Intervenció General de la Generalitat, respecte a les ajudes concedides.  
  
Article 14. Liquidació de les ajudes  
1. La liquidació de les ajudes es farà efectiva després d'acreditar-se l'execució de les obres i instal·lacions objecte d'estes, d'acord amb el projecte presentat i en els termes fixats per la resolució de selecció de projectes de gasificació i de concessió d'ajudes, es permetrà la presentació de certificacions parcials d'obra, i en este cas l'ajuda es liquidarà proporcionalment a l'import d'inversió corresponent a les obres parcials finalitzades.  
2. Als efectes del que establix el punt anterior, els beneficiaris hauran de presentar, fins al 20 de novembre de cada anualitat, llevat que per circumstàncies concurrents es determine un termini distint en la resolució de selecció de projectes de gasificació i de concessió d'ajudes, els documents següents:   
- Certificats d'obra expedits per tècnic competent i factures i, si és el cas, altres documents justificatius del gasto efectuat expedits d'acord amb la normativa. Documentació justificativa del pagament, per mitjà de la presentació de còpia de les transferències bancàries corresponents al pagament de les factures presentades. Acreditació, si és el cas, del compliment de les obligacions i condicions que s'hagueren establit en el projecte presentat junt amb la sol·licitud o en la resolució de concessió d'ajuda. A més, quan s'haja executat íntegra una obra o instal·lació que supose la finalització del projecte total o d'una fase d'este, certificat de direcció d'obra, en el qual es farà constar que esta s'ha realitzat d'acord amb el projecte inicial i, si és el cas, identificant i justificant les variacions que s'hagen produït en l'execució amb relació al que preveu este i sempre de conformitat amb les prescripcions dels reglaments de seguretat industrial aplicables. Els beneficiaris hauran de presentar la documentació acreditativa de trobar-se al corrent de les obligacions tributàries i davant de la Seguretat Social, que han d'estar vigents en la data de liquidació de les ajudes.   
  
  
Article 15. Minoració i revocació de les ajudes concedides  
1. L'alteració d'algunes de les característiques del projecte l'ajuda del qual haja sigut aprovada, dels supòsits en què es va basar la concessió, l'incompliment de les condicions i terminis establits en la resolució, la falta d'execució parcial de la inversió objecte de subvenció, la insuficient justificació dels gastos efectivament realitzats i la concessió després de la presentació de la sol·licitud d'altres ajudes públiques o privades, que en el seu conjunt excedisquen dels límits establits, podrà donar lloc a la minoració de l'ajuda concedida.  
2. L'incompliment pel beneficiari de qualsevol dels requisits, condicions i la resta de circumstàncies que van donar lloc a l'atorgament de l'ajuda, la variació de la finalitat de l'actuació o la falta de justificació de la realització del projecte podran donar lloc a la revocació de l'ajuda i l'obligació de reintegrar les ajudes percebudes i els interessos de demora des del moment del seu pagament basant-se en el que disposa el títol II de la Llei 38/2003, General de Subvencions.  
  
  
DISPOSICIONS ADDICIONALS  
  
Primera. Ajudes compatibles amb el dret comunitari. Adaptació a les noves directrius sobre ajudes estatals de finalitat regional 2014-2020  
  
1. El règim d'ajudes denominat «Pla de Gasificació de la Comunitat Valenciana» en què s'inclouen les ajudes recollides en esta orde ha sigut notificat a la Comissió Europea i ha sigut autoritzat mitjançant la Decisió de la Comissió número N609/2007, complint així el tràmit de notificació prèvia a la Comissió Europea, d'acord amb el Decret 147/2007, de 7 de setembre, del Consell.   
2. Per a les ajudes concedides després del 30 de juny de 2014, seran aplicables les noves directrius sobre ajudes estatals de finalitat regional 2014-2020. La present orde s'adaptarà a les possibles modificacions de les normes sobre les ajudes públiques arreplegades en les noves directrius, així com les intensitats d'ajuda que es deriven del nou mapa d'ajudes regionals espanyol que s'aprove per a les anualitats següents.   
Segona. Acumulació d'ajudes  
L'aplicació del present règim està supeditada a les normes sobre acumulació d'ajudes de distinta finalitat. En el cas d'acumulació amb ajudes atorgades a l'empara de règims aprovats amb la mateixa finalitat, es respectarà el límit màxim dels diferents règims aplicats.   
  
  
  
DISPOSICIONS FINALS  
  
Primera. Habilitació a la Direcció General d'Energia  
Es faculta el director general d'Energia per a dictar les instruccions i adoptar les mesures que considere oportunes per al desplegament i l'aplicació del que disposa la present orde.  
  
Segona. Entrada en vigor  
Esta orde entrarà en vigor el dia que es publique en el Diari Oficial de la Comunitat Valenciana.  
  
València, 11 d'octubre de 2013  
  
El conseller d'Economia, Indústria, Turisme i Ocupació,  
MÁXIMO BUCH TORRALVA